Il-Prim Ministru qal biss li ma jaqbilx mat-tip ta' lingwaġġ li uża Tony Zarb Il-Prim Ministru Joseph Muscat ma qalx jekk jaqbilx mal-mozzjoni tal-Oppożizzjoni biex Tony Zarb, l-eks Segretarju Ġenerali tal-GWU, ikun imneżża’ minn Ġieħ ir-Repubblika, l-ogħla unur mogħti mill-Istat Malti. Huwa qal biss li ma jaqbilx mat-tip ta’ diskors li għadda Zarb dwar Daphne Caruana Galizia. Fost affarijiet oħra, f’filmat fuq Facebook, Zarb kien indirizza lil dawk li jpoġġu l-fjuri u x-xemgħat fuq il-‘mafkar ta’ Caruana Galizia’ u qal li l-importanti li l-ġurnalista mhux se tirritorna. Lill-ġurnalisti, waqt li kien qed jattendu l-Konferenza Ġenerali tal-GWU, il-Prim Ministru qal li “dan mhux it-tip tal-lingwaġġ tiegħu jew il-lingwaġġ li jaqbel miegħu.” F’Ottubru li għadda, Zarb kien irrefera għan-nisa attivisti ta’ Occupy Justice bħala “prostituti.” Il-mozzjoni tal-PN, takkużah li bi kliemu, Zarb qed jinċita l-attakki fuq il-ġurnalisti u li qed jhedded wieħed mill-akbar valuri tal-Kostituzzjoni Maltija, id-Dritt għall-Ħajja. Tikkundannah li filwaqt li qed iġorr l-ogħla unur Malti, mhux qed jagħti eżempju.